***PROJEKTS***

Latvijas Republikas tiesībsargam

*Par Ministru kabineta 2019. gada 1.oktobra noteikumu Nr.454*

*“Grozījums Ministru kabineta 2012.gada 18. decembra noteikumos*

*Nr. 913 “Noteikumi par garantēto minimālo ienākumu līmeni”” atbilstību Latvijas Republikas Satversmes 1. un 109.pantam.*

Ministru kabinets ir iepazinies ar Latvijas Republikas tiesībsarga 2019. gada 8. novembra vēstuli Nr. 1-8/21, kurā tiesībsargs aicina Ministru kabinetu noteikt garantēto minimālo ienākumu (turpmāk – GMI) līmeni atbilstoši Latvijas Republikas Satversmei (turpmāk – Satversme).

Ņemot vērā, ka Satversmes tiesa pēc tiesībsarga pieteikuma ir ierosinājusi lietu (Nr.2019-24-03) par Ministru kabineta 2012.gada 18.decembra noteikumu Nr.913 „Noteikumi par garantēto minimālo ienākumu līmeni“ 2.punkta neatbilstību Satversmes 1. un 109.pantam, Ministru kabinets sniegs atbildi Satversmes tiesai ar faktisko apstākļu izklāstu un juridisko pamatojumu, ietverot arī Ministru kabineta 2019.gada 1.oktobra noteikumos Nr.454 “Grozījums Ministru kabineta 2012.gada 18. decembra noteikumos Nr. 913 “Noteikumi par garantēto minimālo ienākumu līmeni”” noteikto GMI līmeni personai 64 *euro* mēnesī.

Satversmes 1.pants nosaka, ka *Latvija ir neatkarīga demokrātiska republika,* 109.pants nosaka, ka *ikvienam ir tiesības uz sociālo nodrošinājumu vecuma, darbnespējas, bezdarba un citos likumā noteiktajos gadījumos.*

Uzskatām, ka Ministru kabineta 2019.gada 1.oktobra noteikumi Nr.454 “Grozījums Ministru kabineta 2012.gada 18.decembra noteikumos Nr.913 „Noteikumi par garantēto minimālo ienākumu līmeni“” atbilst Satversmes 1. un 109.pantam.

Satversmes 109.pantā ietvertās tiesības uz sociālo nodrošinājumu paredz valsts pienākumu radīt efektīvu, taisnīgu un ilgtspējīgu sociālā nodrošinājuma sistēmu. Satversmes tiesa ir atzinusi, ka valstij ir **rīcības brīvība** to metožu un mehānismu izvēlē, ar kādiem šīs tiesības īstenojamas, jo valsts un it īpaši tās likumdevēja lēmumiem par sociālo tiesību īstenošanu nozīmīga ir *politiskā dimensija*. Proti, lēmumi šajā jomā parasti tiek pieņemti vadoties ne tik daudz no juridiskiem, bet vairāk no politiskiem apsvērumiem, kas savukārt ir atkarīgi no likumdevēja priekšstata par valsts sociālo pakalpojumu sniegšanas principiem, valsts ekonomiskās situācijas un sabiedrības vai kādas daļas īpašas nepieciešamības pēc valsts palīdzības vai atbalsta. Taču valsts rīcība nav absolūta. Tās veidotajai sociālā nodrošinājuma sistēmai ir jāatbilst noteiktiem kritērijiem, proti, valstij ir jānodrošina sociālās nodrošinājuma sistēmas **esamība, adekvātums un pieejamība.[[1]](#footnote-1)**

Tiesības uz sociālo nodrošinājumu ir konkretizētas likumos – likumā “*Par sociālo drošību*”, likumā “*Par valsts sociālo apdrošināšanu*”, speciālajos likumos par atsevišķiem sociālās apdrošināšanas veidiem u.c.[[2]](#footnote-2) Tiesības uz sociālo nodrošinājumu ietver gan *sociālo apdrošināšanu*, gan *sociālo palīdzību*.[[3]](#footnote-3)

**Sociālās drošības sistēmu** Latvijā veido:

sociālā apdrošināšana,

valsts sociālie pabalsti,

pašvaldību sociālās palīdzības pabalsti un sociālie pakalpojumi.

Atbilstoši Latvijā izveidotajai sociālās drošības sistēmai, sociālās palīdzības piešķiršanas jautājumi ir ***pašvaldības kompetencē***. Pienākums gādāt par nepieciešamo atbalstu atbilstoši likumā “*Par pašvaldībām*”[[4]](#footnote-4) noteiktajam ir pašvaldībai, kurā ir personas (ģimenes) deklarētā dzīvesvieta. Atbilstoši *Sociālo pakalpojumu un sociālās palīdzības likuma* (turpmāk – SPSP likums) 35.pantā noteiktajam sociālās palīdzības pabalstus izmaksā pašvaldība no sava budžeta līdzekļiem.

Savukārt saskaņā ar likuma „*Par pašvaldībām*” 86.pantu, likuma „*Par pašvaldību budžetiem*” 13.pantu un Ministru kabineta 2004.gada 6.jūlija noteikumiem Nr.585 „*Kārtība, kādā Ministru kabinets saskaņo ar pašvaldībām jautājumus, kas skar pašvaldību intereses*” Ministru kabinets katru gadu ar Latvijas Pašvaldību savienību (turpmāk – LPS) pirms saimnieciskā gada sākuma saskaņo jautājumus saistībā ar pašvaldību finanšu resursiem kārtējā saimnieciskajā gadā, kā arī likumprojektus un Ministru kabineta noteikumu projektus, kas skar pašvaldību darbību, tajā skaitā pārskata GMI līmeni atbilstoši panāktajai vienošanās ar LPS. Vienošanās mērķis ir nodrošināt GMI pabalsta apmēra pieaugumu, saskaņojot to ar pašvaldību finanšu iespējām.

Atbilstoši SPSP likuma 35.pantā noteiktajam ir šādi sociālās palīdzības pabalstu veidi:

* pabalsts GMI līmeņa nodrošināšanai;
* dzīvokļa pabalsts;
* pabalsts krīzes situācijā;
* citi sociālās palīdzības pabalsti pamatvajadzību[[5]](#footnote-5) nodrošināšanai.

Pašvaldības no sava budžeta līdzekļiem izmaksā arī citus ārējos tiesību aktos noteiktos obligāti izmaksājamos pabalstus audžuģimenēm, bez vecāki gādības palikušiem bērniem pēc ārpusģimenes aprūpes beigšanās, daudzbērnu ģimenēm u.c.

Atbilstoši Deklarācijai par Artura Krišjāņa Kariņa vadītā Ministru kabineta iecerēto darbību nabadzības un sociālās atstumtības mazināšana ir aktuāls un prioritārs uzdevums, kurš tai skaitā paredz pakāpeniski pilnveidot minimālo ienākumu atbalsta sistēmu (111.punkts).

Ministru kabinets 2019.gada 22.augustā ar rīkojumu Nr.408 "*Par Plānu minimālo ienākumu atbalsta sistēmas pilnveidošanai 2020.–2021. gadam*" (prot. Nr. 34 44. §) konceptuāli atbalstīja Labklājības ministrijas (turpmāk – ministrijas) izstrādāto politikas plānošanas dokumentu “*Plāns minimālo ienākumu atbalsta sistēmas pilnveidošanai 2020.-2021.gadam*” (turpmāk – Plāns). Plānā paredzēto pasākumu ieviešanai no 2020. līdz 2022. gadam indikatīvi ik gadu papildus būtu nepieciešami 27–28 milj. *euro* valsts budžeta līdzekļu.

2020.gada budžeta veidošanas procesā tika nolemts, ka valsts fiskālās telpas ierobežojumu dēļ Plānā noteiktos pasākumus *nevar īstenot pilnā apmērā*. Ministrijas prioritārais pasākums “*Atbalsts minimālo ienākumu līmeņa palielināšanai*” tika atbalstīts daļējā apmērā, kas nozīmē arī Plānā iekļauto pasākumu daļēju ieviešanu ar 2020.gadu, novirzot to īstenošanai 2020.gadā 9,8 milj. *euro*, 2021.gadā 9,9 milj. *euro* un 2022.gadā 10 milj. *euro* valsts budžeta līdzekļu. Saglabājot politisko virzību, kas vērsta uz nabadzības un sociālās atstumtības mazināšanu, prioritāri tiek virzīti pasākumi valsts atbalsta palielināšanai pensijas vecuma cilvēkiem, kuri saņem minimālo vecuma pensiju, un personām ar invaliditāti gan valsts sociālā nodrošinājuma pabalsta (turpmāk - VSNP) saņēmējiem, gan minimālo invaliditātes pensiju saņēmējiem. No 2020.gada paredzēta šādu valsts atbalsta pasākumu pilnveidošana:

* minimālās vecuma pensijas aprēķina bāzi noteikt 80 *euro* apmērā, personām ar invaliditāti no bērnības - 122,69 *euro*;
* paaugstināt VSNP apmēru personām ar invaliditāti (vispārējā gadījumā aprēķina bāzi paaugstinot no 64,03 *euro* līdz 80 *euro*, personām ar invaliditāti no bērnības - no 106,72 līdz 122,69 *euro*);
* paaugstināt minimālās invaliditātes pensijas aprēķina bāzi personām ar invaliditāti vispārējā gadījumā no 64,03 *euro* līdz 80 *euro*, personām ar invaliditāti kopš bērnības – no 106,72 *euro* līdz l22,69 *euro*.

Minēto pasākumu ieviešana no 2020.gada līdz 2022.gadam pozitīvi ietekmēs 73,3 -74,5 tūkstošus valsts iedzīvotājus ar zemiem vai ļoti zemiem ienākumiem, tādējādi sekmējot viņu dzīves līmeņa uzlabošanos, kā arī nabadzības un sociālās atstumtības riska mazināšanos sabiedrībā kopumā.

Papildus Plānā noteiktajiem pasākumiem 2019.gada 15.maijā ikgadējo sarunu laikā starp ministriju un LPS tika panākta vienošanās no 2020. gada 1. janvāra palielināt GMI līmeni, nosakot to 64 *euro* apmērā vienai personai mājsaimniecībā. Ministru kabinets 2019.gada 1.oktobrī pieņēma Ministru kabineta noteikumus Nr.454 “Grozījums Ministru kabineta 2012.gada 18.decembra noteikumos Nr.913 „Noteikumi par garantēto minimālo ienākumu līmeni””, nosakot GMI līmeni personai 64 *euro* mēnesī, kas stāsies spēkā 2020.gada 1.janvārī.

Tas nozīmē, ka 2020.gadā GMI līmeņa pieaugums mēnesī, salīdzinājumā ar 2019.gadu, būs par 11 euro jeb par 20,8%. Turklāt jāņem vērā, ka gan minētais GMI pieaugums, gan minimālo valsts pensiju un VSNP pieaugums ar 2020.gadu ir viens no pēdējo desmit gadu laikā nozīmīgākiem soļiem atbalsta pilnveidošanai tieši iedzīvotājiem ar ļoti zemiem ienākumiem. Šo pasākumu pilnveidošana norāda gan uz valsts, gan uz pašvaldību apņemšanos un pozitīvo virzību nodrošināt savu pozitīvo pienākumu palīdzēt tiem iedzīvotājiem, kuri paši – gan objektīvu, gan subjektīvu iemeslu dēļ – nevar par sevi parūpēties pietiekamā apmērā.

Valdība arī turpmākajiem gadiem kā vienu no saviem darbības uzdevumiem ir izvirzījusi minimālo ienākumu līmeņa pilnveidošanu un attiecīgi arī pasākumu ieviešanu, kas šos pilnveidojumus nodrošinātu. Vienlaikus minimālo ienākumu līmeņa pilnveides pasākumi ir skatāmi ciešā sasaistē gan ar valsts finansiālajām iespējām un samērīgumu pret visas sabiedrības interesēm, gan ar pašvaldību iesaisti atbalsta pakalpojumu pilnveidei noteiktajai mērķa grupai.

Nākamā gada ikgadējās sarunās starp ministriju un LPS tiks turpinātas sarunas par minimālo ienākumu līmeņa pilnveidošanu, t.sk. par GMI līmeņa celšanu.

Ministru prezidents A.K. Kariņš

Iesniedzējs:

labklājības ministre R.Petraviča

1. Latvijas Republikas Satversmes komentāri, VIII nodaļa. Cilvēka pamattiesības, 562. lpp., 36.tēze. [↑](#footnote-ref-1)
2. Latvijas Republikas Satversmes komentāri, VIII nodaļa. Cilvēka pamattiesības, 563. lpp., 39.tēze. [↑](#footnote-ref-2)
3. Latvijas Republikas Satversmes komentāri, VIII nodaļa. Cilvēka pamattiesības, 557. lpp., 23.tēze. [↑](#footnote-ref-3)
4. Likuma „Par pašvaldībām” 15.panta pirmās daļas 7.un 9.punkts. [↑](#footnote-ref-4)
5. Sociālo pakalpojumu un sociālās palīdzības likuma 1.panta 11.punkts. [↑](#footnote-ref-5)